title: 2008/75/EB: 2008 m. sausio 21 d. Tarybos sprendimas dėl Bendrijos pozicijos Tarptautinėje kavos taryboje dėl 2007 m. Tarptautinio kavos susitarimo depozitaro skyrimo

text:
25.1.2008

               LT

               Europos Sąjungos oficialusis leidinys

               L 22/20

      TARYBOS SPRENDIMAS

   2008 m. sausio 21 d.
   dėl Bendrijos pozicijos Tarptautinėje kavos taryboje dėl 2007 m. Tarptautinio kavos susitarimo depozitaro skyrimo
   (2008/75/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnio 1–4 dalis, siejant su 300 straipsnio 2 dalies antra pastraipa,
   atsižvelgdama į Komisijos pasiūlymą,
   kadangi:

               (1)

               Tarptautinė kavos taryba 98-ojoje sesijoje 2007 m. rugsėjo 28 d. 431-ąja rezoliucija priėmė naujo 2007 m. Tarptautinio kavos susitarimo tekstą.

               (2)

               2007 m. rugsėjo 28 d. 432-ąja rezoliucija 2001 m. Tarptautinis kavos susitarimo galiojimas pratęstas vieneriems metams nuo 2007 m. spalio 1 d. iki 2008 m. rugsėjo 30 d.

               (3)

               Pagal 2007 m. Tarptautinio kavos susitarimo 2 straipsnio 10 dalies nuostatas būsimas Susitarimo depozitaras skiriamas pagal galiojantį 2001 m. Tarptautinį kavos susitarimą Kavos tarybos sprendimu. Šis sprendimas turi būti priimtas bendru sutarimu iki 2008 m. sausio 31 d.

               (4)

               Depozitaro skyrimas atitinka Europos bendrijos interesus.

               (5)

               Šiuo klausimu turi būti nustatyta Europos bendrijos pozicija Tarptautinėje kavos taryboje,

         NUSPRENDĖ:
   Vienintelis straipsnis
   Europos bendrijos pozicija Tarptautinėje kavos taryboje – balsuoti už tai, kad Tarptautinė kavos organizacija būtų paskirta 2007 m. Tarptautinio kavos susitarimo depozitaru.

      Priimta Briuselyje, 2008 m. sausio 21 d.

            Tarybos vardu

            Pirmininkas

         I. JARC


title: 2007/45/EB: 2006 m. gruodžio 15 d. Europos centrinio banko sprendimas, nustatantis įnašui į Europos centrinio banko sukauptą nuosavo turto vertę ir nacionalinių centrinių bankų reikalavimų, lygių pervestoms užsienio atsargoms, pakoregavimui reikalingas priemones (ECB/2006/24)

text:
31.1.2007

               LT

               Europos Sąjungos oficialusis leidinys

               L 24/9

      EUROPOS CENTRINIO BANKO SPRENDIMAS

   2006 m. gruodžio 15 d.
   nustatantis įnašui į Europos centrinio banko sukauptą nuosavo turto vertę ir nacionalinių centrinių bankų reikalavimų, lygių pervestoms užsienio atsargoms, pakoregavimui reikalingas priemones
   (ECB/2006/24)
   (2007/45/EB)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos centrinio banko statutą, ypač į jo 30 straipsnį,
   kadangi:

               (1)

               Atsižvelgiant į Bulgarijos ir Rumunijos įstojimą į Europos Sąjungą ir jų atitinkamų nacionalinių centrinių bankų (NCB) prisijungimą prie Europos centrinių bankų sistemos (ECBS) 2007 m. sausio 1 d., 2006 m. gruodžio 15 d. Sprendimas ECB/2006/21 dėl nacionalinių centrinių bankų procentinių dalių Europos centrinio banko kapitalo pasirašymo rakte (1) nuo 2007 m. sausio 1 d. nustato visiems NCB, kurie 2007 m. sausio 1 d. bus ESCB nariais, skiriamus naujus indeksus išplėstame Europos centrinio banko (ECB) kapitalo pasirašymo rakte (toliau, atitinkamai – indeksai kapitalo rakte ir kapitalo raktas).

               (2)

               Todėl reikia pakoreguoti reikalavimus, kuriais ECB, remdamasis Statuto 30 straipsnio 3 dalimi, kreditavo valstybių narių, kurios įsivedė eurą, NCB (toliau – dalyvaujantys NCB), ir kurie yra lygūs dalyvaujančių NCB įnašams užsienio atsargomis į ECB (toliau – reikalavimai). Dalyvaujantys NCB, kurių reikalavimai dėl kapitalo rakto išplėtimo 2007 m. sausio 1 d. padidėja, turėtų atlikti kompensuojamąjį pervedimą į ECB, o ECB turėtų atlikti kompensuojamąjį pervedimą į tuos dalyvaujančius NCB, kurių reikalavimai dėl šio išplėtimo sumažėja.

               (3)

               Nuo 2007 m. sausio 1 d. užsienio atsargų, kurios gali būti pervedamos į ECB, sumos riba yra 57 606 524 025,77 EUR.

               (4)

               Vadovaujantis bendrais teisingumo, vienodo elgesio ir teisėtų lūkesčių apsaugos Statuto principais, dalyvaujantys NCB, kurių santykinė dalis ECB sukauptoje nuosavo turto vertėje padidėja dėl anksčiau minėto pakoregavimo, taip pat turi atlikti kompensuojamąjį pervedimą į tuos dalyvaujančius NCB, kurių santykinė dalis sumažėja.

               (5)

               Siekiant apskaičiuoti kiekvieno dalyvaujančio NCB dalies ECB sukauptoje nuosavo turto vertėje pakoreguotą vertę, atitinkami kiekvieno dalyvaujančio NCB indeksai kapitalo rakte iki 2006 m. gruodžio 31 d. ir nuo 2007 m. sausio 1 d. turėtų būti išreikšti procentais ECB bendrame visų dalyvaujančių NCB pasirašytame kapitale.

               (6)

               Todėl reikia priimti naują ECB sprendimą, kuris panaikintų 2003 m. gruodžio 18 d. Sprendimą ECB/2003/21, nustatantį įnašui į Europos centrinio banko atsargas ir atidėjimus, ir nacionalinių centrinių bankų reikalavimų, lygių pervestoms užsienio atsargoms, pakoregavimui reikalingas priemones (2) ir 2004 m. balandžio 22 d. Sprendimą ECB/2004/8, nustatantį įnašui į Europos centrinio banko sukauptą nuosavo turto vertę, nacionalinių centrinių bankų reikalavimų, lygių pervestoms užsienio atsargoms, pakoregavimui ir susijusiems finansiniams klausimams reikalingas priemones (3).

               (7)

               Pagal 2006 m. liepos 11 d. Tarybos sprendimo 2006/495/EB pagal Sutarties 122 straipsnio 2 dalį dėl bendros valiutos įvedimo Slovėnijoje 2007 m. sausio 1 d. (4) 1 straipsnį, Slovėnijai taikyta leidžianti nukrypti nuostata, nurodyta 2003 m. Stojimo akto (5) 4 straipsnyje, panaikinama nuo 2007 m. sausio 1 d.,

         NUSPRENDĖ:
   1 straipsnis
   Sąvokų apibrėžimai
   Šiame sprendime:

               a)

               Sukaupta nuosavo turto vertė – tai ECB atsargų, perkainojimo sąskaitų ir atidėjimų, kurie prilyginami atsargoms, ECB apskaičiuotų 2006 m. gruodžio 31 d., visuma. Neapribojant sąvokos „sukaupta nuosavo turto vertė“ bendrumo, ECB atsargos ir atidėjimai, kurie prilyginami atsargoms, apima bendrą atsargų fondą ir atidėjimus, kurie prilyginami atsargoms dėl užsienio valiutų kursų, palūkanų kurso ir aukso kainos rizikos.

               b)

               Pervedimo data – tai antra darbo diena po to, kai Valdančioji taryba patvirtina ECB finansines ataskaitas 2006 finansiniams metams.

               c)

               Sąvoka „ECB eurų banknotų pajamos“ turi tą pačią reikšmę kaip ir 2005 m. lapkričio 17 d. Sprendimu ECB/2005/11 dėl Europos centrinio banko apyvartoje esančių eurų banknotų pajamų paskirstymo dalyvaujančių valstybių narių nacionaliniams centriniams bankams (6) 1 straipsnio d dalyje apibrėžta sąvoka „ECB apyvartoje esančių eurų banknotų pajamos“.

         2 straipsnis
   Įnašas į ECB atsargas ir atidėjimus
   1.   Jei dalyvaujančio NCB dalis sukauptoje nuosavo turto vertėje, 2007 m. sausio 1 d. padidėjus jo indeksui kapitalo rakte, padidėja, toks dalyvaujantis NCB pervedimo dieną perveda į ECB sumą, nustatytą pagal 3 dalį.
   2.   Jei dalyvaujančio NCB dalis sukauptoje nuosavo turto vertėje, nuo 2007 m. sausio 1 d. sumažėjus jo indeksui kapitalo rakte, sumažėja, toks dalyvaujantis NCB pervedimo dieną gauna iš ECB sumą, nustatytą pagal 3 dalį.
   3.   ECB prieš arba tą dieną, kai Valdančioji taryba patvirtina ECB 2006 finansinių metų finansines ataskaitas, apskaičiuoja ir praneša kiekvienam dalyvaujančiam NCB sumą, kurią tas NCB turi pervesti į ECB, jei taikoma 1 dalis, arba sumą, kurią tas NCB gauna iš ECB, jei taikoma 2 dalis. Atsižvelgiant į apvalinimą, kiekviena suma, kurią reikia pervesti ar gauti, skaičiuojama padauginant sukauptą nuosavo turto vertę iš absoliutaus skirtumo tarp kiekvieno dalyvaujančio NCB indekso kapitalo rakte 2006 m. gruodžio 31 d. ir jo indekso kapitalo rakte nuo 2007 m. sausio 1 d., ir padalijant rezultatą iš 100.
   4.   Kiekviena 3 dalyje aprašyta suma yra mokėtina eurais 2007 m. sausio 1 d., tačiau iš tikrųjų yra pervedama pervedimo dieną.
   5.   Pervedimo dieną dalyvaujantis NCB arba ECB, kuris privalo pervesti sumą pagal 1 ar 2 dalį, taip pat atskirai perveda bet kokias palūkanas, sukauptas laikotarpiu nuo 2007 m. sausio 1 d. iki pervedimo dienos už kiekvieną tokio dalyvaujančio NCB ir ECB atitinkamai mokėtiną sumą. Šių palūkanų perdavėjai ir gavėjai yra tie patys, kaip ir sumų, už kurias susikaupia palūkanos, perdavėjai ir gavėjai.
   6.   Jei sukaupta nuosavo turto vertė yra mažesnė, negu nulis, sumos, kurios turi būti pervedamos ar gaunamos pagal 3 ir 5 dalis, mokamos kryptimis, priešingomis 3 ir 5 dalyse nurodytoms kryptims.
   3 straipsnis
   Reikalavimų, lygių pervestoms užsienio atsargoms, pakoregavimas
   1.   Kadangi reikalavimų, lygių Banka Slovenije pervestoms užsienio atsargoms, pakoregavimą reglamentuos 2006 m. gruodžio 30 d. Sprendimas ECB/2006/30 dėl Banka Slovenije atliekamo kapitalo apmokėjimo, užsienio atsargų pervedimo ir įnašo į Europos centrinio banko atsargas ir atidėjimus (7), šis straipsnis reglamentuoja reikalavimų, lygių kitų dalyvaujančių NCB pervestoms užsienio atsargoms, pakoregavimą.
   2.   Dalyvaujančių NCB reikalavimai yra pakoreguojami 2007 m. sausio 1 d. vadovaujantis jų pakoreguotais indeksais kapitalo rakte. Dalyvaujančių NCB reikalavimų vertė nuo 2007 m. sausio 1 d. yra nurodyta šio sprendimo priede pateiktos lentelės trečioje skiltyje.
   3.   Kiekvienas dalyvaujantis NCB, remdamasis šia nuostata ir nereikalaudamas jokių kitų formalumų ar veiksmų, yra laikomas 2007 m. sausio 1 d. pervedęs ar gavęs absoliučią reikalavimo vertę (eurais), nurodytą šalia jo pavadinimo šio sprendimo priede pateiktos lentelės ketvirtoje skiltyje, kur „-“ žymi reikalavimą, kurį dalyvaujantis NCB perveda į ECB, o „+“ žymi reikalavimą, kurį ECB perveda į dalyvaujantį NCB.
   4.   Pirmą Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET) veikimo dieną po 2007 m. sausio 1 d. kiekvienas dalyvaujantis NCB perveda arba gauna absoliučią sumos vertę (eurais), nurodytą šalia jo pavadinimo šio sprendimo priede esančios lentelės ketvirtoje skiltyje, kur „+“ žymi sumą, kurią dalyvaujantis NCB perveda į ECB, o „-“ žymi sumą, kurią ECB perveda į dalyvaujantį NCB.
   5.   Pirmą TARGET veikimo dieną po 2007 m. sausio 1 d. ECB ir dalyvaujantys NCB, kurie privalo pervesti sumas pagal šio straipsnio 4 dalį, taip pat atskirai perveda bet kokias palūkanas, sukauptas laikotarpiu nuo 2007 m. sausio 1 d. iki šio pervedimo dienos už ECB ir tokių dalyvaujančių NCB atitinkamai mokėtinas sumas. Šių palūkanų perdavėjai ir gavėjai yra tie patys, kaip ir sumų, už kurias susikaupia palūkanos, perdavėjai ir gavėjai.
   4 straipsnis
   Bendrosios nuostatos
   1.   Palūkanos, sukauptos pagal 2 straipsnio 5 dalį ir 3 straipsnio 5 dalį, yra skaičiuojamos kasdien, naudojant faktinę 360 dienų apskaičiavimo metodiką, taikant normą, lygią ECBS naujausiai pagrindinei refinansavimo operacijai taikomai ribinei palūkanų normai.
   2.   Kiekvienas pervedimas pagal 2 straipsnio 1, 2 ir 5 dalis ir pagal 3 straipsnio 4 ir 5 dalis vykdomas atskirai, naudojantis TARGET.
   3.   ECB ir dalyvaujantys NCB, kurie privalo atlikti bet kurį pervedimą, nurodytą 2 dalyje, tinkamu laiku duoda reikiamus nurodymus, kad tokie pervedimai būtu vykdomi tinkamai ir laiku.
   5 straipsnis
   Baigiamosios nuostatos
   1.   Šis sprendimas įsigalioja 2007 m. sausio 1 d.
   2.   Sprendimas ECB/2003/21 ir Sprendimas ECB/2004/8 panaikinami nuo 2007 m. sausio 1 d.
   3.   Nuorodos į Sprendimus ECB/2003/21 ir ECB/2004/8 laikomos nuorodomis į šį sprendimą.

      Priimta Frankfurte prie Maino, 2006 m. gruodžio 15 d.

            ECB pirmininkas

         Jean-Claude TRICHET

      (1)  Žr. šio Oficialiojo leidinio 1 p.

      (2)  OL L 9, 2004 1 15, p. 36.

      (3)  OL L 205, 2004 6 9, p. 13.

      (4)  OL L 195, 2006 7 15, p. 25.

      (5)  OL L 236, 2003 9 23, p. 33.

      (6)  OL L 311, 2005 11 26, p. 41.

      (7)  Žr. šio Oficialiojo leidinio 17 p.

      PRIEDAS
      REIKALAVIMAI, LYGŪS Į ECB PERVESTOMS UŽSIENIO ATSARGOMS

                  Dalyvaujantys NCB

                  Reikalavimai, lygūs į ECB pervestoms užsienio atsargoms, 2006 m. gruodžio 31 d.
                  (EUR)

                  Reikalavimai, lygūs į ECB pervestoms užsienio atsargoms, nuo 2007 m. sausio 1 d.
                  (EUR)

                  Pervedama suma
                  (EUR)

                  Nationale Bank van België/ Banque Nationale de Belgique

                  1 419 101 951,42

                  1 423 341 995,63

                  +4 240 044,21

                  Deutsche Bundesbank

                  11 761 707 507,63

                  11 821 492 401,85

                  +59 784 894,22

                  Bank of Greece

                  1 055 840 342,96

                  1 046 595 328,50

                  -9 245 014,46

                  Banco de España

                  4 326 975 513,23

                  4 349 177 350,90

                  +22 201 837,67

                  Banque de France

                  8 275 330 930,88

                  8 288 138 644,21

                  +12 807 713,33

                  Central Bank and Financial Services Authority of Ireland

                  513 006 857,90

                  511 833 965,97

                  -1 172 891,93

                  Banca d’Italia

                  7 262 783 714,66

                  7 217 924 640,86

                  -44 859 073,80

                  Banque centrale du Luxembourg

                  87 254 013,80

                  90 730 275,34

                  +3 476 261,54

                  De Nederlandsche Bank

                  2 223 363 597,71

                  2 243 025 225,99

                  +19 661 628,28

                  Oesterreichische Nationalbank

                  1 157 451 203,42

                  1 161 289 917,84

                  +3 838 714,42

                  Banco de Portugal

                  982 331 062,21

                  987 203 002,23

                  +4 871 940,02

                  Banka Slovenije

                  0

                  183 995 237,74 (1)

                  + 183 995 237,74

                  Suomen Pankki

                  717 118 925,89

                  717 086 011,07

                  -32 914,82

                  Iš viso (2):

                  39 782 265 621,70

                  40 041 833 998,13

                  + 259 568 376,43

         (1)  Turi būti pervesta pradedant datomis, nustatytomis Sprendime ECB/2006/30.

         (2)  Dėl apvalinimo sumos grafoje „iš viso“ gali neatitikti bendros sumos.


title: 2017 m. gegužės 29 d. Tarybos sprendimas (ES) 2017/1243 dėl pozicijos, kuri turi būti priimta Europos Sąjungos vardu Tarptautinės jūrų organizacijos (IMO) Jūrų saugumo komiteto 98-ojoje sesijoje ir Jūrų aplinkos apsaugos komiteto 71-ojoje sesijoje dėl SOLAS II-1 skyriaus 23 taisyklės, SOLAS II-2 skyriaus 9.4.1.3 taisyklės, 1994 m. ir 2000 m. Tarptautinių greitaeigių laivų kodeksų, Tarptautinio gelbėjimosi priemonių kodekso ir MARPOL konvencijos VI priedo V priedėlio pakeitimų priėmimo

text:
11.7.2017

               LT

               Europos Sąjungos oficialusis leidinys

               L 178/9

         TARYBOS SPRENDIMAS (ES) 2017/1243
   2017 m. gegužės 29 d.
   dėl pozicijos, kuri turi būti priimta Europos Sąjungos vardu Tarptautinės jūrų organizacijos (IMO) Jūrų saugumo komiteto 98-ojoje sesijoje ir Jūrų aplinkos apsaugos komiteto 71-ojoje sesijoje dėl SOLAS II-1 skyriaus 23 taisyklės, SOLAS II-2 skyriaus 9.4.1.3 taisyklės, 1994 m. ir 2000 m. Tarptautinių greitaeigių laivų kodeksų, Tarptautinio gelbėjimosi priemonių kodekso ir MARPOL konvencijos VI priedo V priedėlio pakeitimų priėmimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjungos veiksmais jūrų transporto sektoriuje turėtų būti siekiama gerinti jūrų saugumą ir apsaugoti jūrų aplinką;

               (2)

               Tarptautinės jūrų organizacijos (toliau – IMO) Jūrų saugumo komitetas (toliau – MSC) savo 97-ojoje sesijoje patvirtino Tarptautinės konvencijos dėl žmogaus gyvybės apsaugos jūroje (toliau – SOLAS konvencija) II-1 skyriaus 23 taisyklės ir II-2 skyriaus 9.4.1.3 taisyklės, taip pat 1994 m. ir 2000 m. Tarptautinių greitaeigių laivų kodeksų (HSC kodeksų), Tarptautinio gelbėjimosi priemonių kodekso (LSA kodekso) ir Rezoliucijos MSC.81(70) priedo pakeitimus. Tikimasi, kad tie pakeitimai bus priimti 2017 m. birželio mėn. vyksiančioje 98-ojoje MSC sesijoje;

               (3)

               IMO Jūrų aplinkos apsaugos komitetas (toliau – MEPC) savo 70-ojoje sesijoje susitarė dėl Tarptautinės konvencijos dėl teršimo iš laivų prevencijos VI priedo (toliau – MARPOL konvencijos VI priedas) V priedėlio pakeitimų dėl informacijos, kuri turi būti pateikta bunkerio atsargų papildymo važtaraščiuose. Tikimasi, kad tie pakeitimai bus priimti 2017 m. liepos mėn. vyksiančioje 71-ojoje MEPC sesijoje;

               (4)

               IMO MSC savo 95-ojoje ir 96-ojoje sesijose patvirtino kelis SOLAS II-1 skyriaus pakeitimų, susijusių su skirstymą į skyrius ir apgadinto laivo stovumą reglamentuojančiomis taisyklėmis, projektus. Pozicija, kuri turi būti priimta Sąjungos vardu dėl tų pakeitimų buvo nustatyta Tarybos sprendimu (ES) 2016/2077 (1);

               (5)

               IMO MSC, posėdžiavęs 97-ojoje sesijoje, susitarė laikinai atidėti daugumos SOLAS II-1 skyriaus pakeitimų, susijusių su skirstymą į skyrius ir apgadinto laivo stovumą reglamentuojančiomis taisyklėmis, projektų priėmimą iki savo 98-osios sesijos, o dėl II-1 skyriaus 6 taisyklės pakeitimų dėl formulės, skirtos privalomajam skirstymo į skyrius indeksui R, jis susitarė, kad bet kokiais kitais II-1 skyriaus 6 taisyklės pakeitimais neturėtų būti mažinamas dabartinis saugos lygis;

               (6)

               todėl Sprendimo (ES) 2016/2077 2 straipsnio 1 dalies a punkte ir 2 straipsnio 2 dalyje nustatytos Sąjungos pozicijos turi būti laikomasi ir toliau;

               (7)

               IMO MSC savo 97-ojoje sesijoje pritarė suderinti II-1 skyriaus 22, 23 ir 24 taisyklių tekstą, nes panašūs reikalavimai jose apibūdinami nevienodai, ir atnaujinti esamas kryžmines nuorodas nekeičiant anksčiau patvirtintų pakeitimų turinio. II-1 skyriaus 23 taisyklė yra susijusi su specialiais ro-ro keleiviniams laivams keliamais reikalavimais, tačiau jos neapima Sprendimu (ES) 2016/2077 nustatyta pozicija, kuri turi būti priimta Sąjungos vardu. Europos Parlamento ir Tarybos direktyva 2009/45/EB (2) taikoma jūriniais vidaus maršrutais plaukiojantiems keleiviniams laivams ir greitaeigiams keleiviniams laivams. Tos direktyvos 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti 1974 m. SOLAS konvencijos su pakeitimais reikalavimus;

               (8)

               SOLAS II-2 skyriaus 9.4.1.3 taisyklės pakeitimai padaro aiškesniais langų atsparumo liepsnai reikalavimus, taikomus keleiviniams laivams, vežantiems ne daugiau kaip 36 keleivius, ir specialios paskirties laivams, kuriuose būna daugiau kaip 60 (bet ne daugiau kaip 240) asmenų. Laivai, vežantys ne daugiau kaip 36 keleivius, turėtų būti tokie pat saugūs kaip laivai, vežantys daugiau kaip 36 keleivius. Direktyva 2009/45/EB taikoma jūriniais vidaus maršrutais plaukiojantiems keleiviniams laivams ir greitaeigiams keleiviniams laivams. Tos direktyvos 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti 1974 m. SOLAS konvencijos su pakeitimais reikalavimus. Tos direktyvos I priedo II-2 skyriaus B dalies 10.4 punkte nustatyta, kad laivuose, vežančiuose ne daugiau kaip 36 keleivius, ypatingas dėmesys turi būti skiriamas langų, atgręžtų į tas atviras arba uždaras vietas, iš kurių įlaipinama į gelbėjimo valtis ar plaustus, atsparumui liepsnai ir langų, esančių žemiau įlaipinimo į valtis bei plaustus vietų ir įrengtų tokioje vietoje, kad, šiems langams nesulaikius liepsnos, būtų apsunkinamas gelbėjimo valčių ar plaustų nuleidimas arba keleivių įlaipinimas į valtis ar plaustus, atsparumui liepsnai;

               (9)

               HSC kodeksų pakeitimai daromi, kad būtų aiškiau, kaip taikyti tų kodeksų 8.10.1.4–8.10.1.6 punktus, susijusius su leidimu atitinkamai trumpesniuose kaip 20 ir trumpesniuose kaip 30 m ilgio greitaeigiuose laivuose neturėti gelbėjimo valčių. Reikalavimas trumpesniuose kaip 30 m (nustatytas 2000 m. HSC kodekse) arba trumpesniuose kaip 20 m (nustatytas 1994 m. HSC kodekse) greitaeigiuose laivuose turėti gelbėjimo valtį gali būti netaikomas, jei įvykdomi HSC kodeksų 8.10.1.6 punkto reikalavimai, kuriuose įtrauktas naujas punktas, numatantis, kad turi būti įmanoma bejėgį žmogų iš vandens iškelti jo kūnui horizontalioje arba beveik horizontalioje padėtyje. Direktyva 2009/45/EB taikoma jūriniais vidaus maršrutais plaukiojantiems keleiviniams laivams ir greitaeigiams keleiviniams laivams. Tos direktyvos 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti 1974 m. SOLAS konvencijos su pakeitimais reikalavimus;

               (10)

               LSA kodekse numatyti tarptautiniai reikalavimai gelbėjimosi priemonėms, kurioms taikomas 1974 m. SOLAS konvencijos su pakeitimais III skyrius. LSA kodekso 6.1.1.5 bei 6.1.1.6 punktų ir rezoliucijos MSC.81(70) priedo 1 skirsnio 8.1.1 punkto pakeitimais užtikrinamas statinio bandymo ir normatyvinės apkrovos, kurią turi atlaikyti nuleidimo įtaisai, įskaitant jų konstrukcinius elementus ir kėlimo gerves, nuoseklumas. Tie pakeitimai turėtų būti laikomi nedidelėmis pataisomis. Nuleidimo įtaisai ir kėlimo gervės, išvardyti Komisijos įgyvendinimo reglamente (ES) 2017/306 (3), kuriame nuoroda į LSA kodeksą ir į Rezoliuciją MSC.81(70) daroma jo MED/1.21, 1.23, 1.24 ir 1.25 punktuose nustatytuose reikalavimuose nuleidimo įtaisams, taip pat MED/1.41a, 1.41b, 1.41c, 1.41d, 1.41e punktuose nustatytuose reikalavimuose kėlimo gervėms. Todėl jiems taikoma Europos Parlamento ir Tarybos direktyva 2014/90/ES (4);

               (11)

               MARPOL konvencijos VI priedo V priedėlio pakeitimais paaiškinama, kad laivams, kurie MARPOL konvencijos VI priedo degalų sieringumo reikalavimus (sieros) išmetimo kontrolės rajonuose atitinka dėl taikomų lygiaverčių priemonių (išmetamųjų dujų valymo sistemų), degalus tiekiantis tiekėjas pagal pirkėjo pranešimą galėtų bunkerio atsargų papildymo važtaraštyje deklaruoti, kad degalus numatyta naudoti laive, kuris degalų sieringumo reikalavimus atitinka dėl taikomų lygiaverčių priemonių. Atsižvelgiant į tai, kad daugėja laivų su įrengtomis išmetamųjų dujų valymo sistemomis, MARPOL konvencijos VI priedo V priedėlio pakeitimai yra būtini siekiant standartinį bunkerio atsargų papildymo važtaraščio tekstą pritaikyti atsižvelgiant į tai, kad laivai gali toliau naudoti didesnio sieringumo degalus, net 2015 m. sausio 1 d. įsigaliojus 0,10 % sieringumo reikalavimams, taikomiems sieros išmetimo kontrolės rajonuose. MARPOL konvencijos VI priede nustatyti išmetamo SOx kiekio ribojimo reikalavimai Sąjungos teisėje įgyvendinti Europos Parlamento ir Tarybos direktyva (ES) 2016/802 (5). Tos direktyvos 6 straipsnio 9 dalies b ir c punktuose ir 13 straipsnio 2 dalies a punkte nurodomas bunkerio atsargų papildymo važtaraštis – pagrindinė priemonė užtikrinti, kad būtų laikomasi tos direktyvos reikalavimų. Lygiavertėmis reikalavimų laikymosi priemonėmis laikomi tos direktyvos 2 straipsnio o punkte apibrėžti alternatyvūs teršalų išmetimo mažinimo metodai, kuriuos galima taikyti, jei teršalų išmetimo mažinimo metodus taikančiuose laivuose išmetamas sieros dioksido kiekis nuolat sumažinamas bent tiek, kiek jis būtų sumažinamas naudojant tos direktyvos reikalavimus atitinkančius jūrinius degalus;

               (12)

               Sąjunga nėra nei IMO narė, nei atitinkamų konvencijų ar kodeksų susitariančioji šalis. Todėl Taryba turėtų įgalioti valstybes nares pareikšti Sąjungos poziciją ir savo sutikimą būti saistomoms tų pakeitimų tiek, kiek tie pakeitimai priklauso išimtinei Sąjungos kompetencijai,

         PRIĖMĖ ŠĮ SPRENDIMĄ:
   1 straipsnis
   Pozicija, kuri turi būti priimta Sąjungos vardu IMO Jūrų saugumo komiteto 98-ojoje sesijoje, yra pritarti tam, kad būtų priimti:

               a)

               IMO dokumento MSC 97/WP.5 1 priede nustatyti SOLAS II-1 skyriaus 23 taisyklės pakeitimai, atsižvelgiant į IMO dokumentuose MSC 97/3/5 ir MSC 97/3/4 pasiūlytus pakeitimus;

               b)

               IMO dokumento MSC 97/22/Add.1 13 priede nustatyti SOLAS II-2 skyriaus 9.4.1.3 taisyklės pakeitimai;

               c)

               IMO dokumento MSC 97/22/Add.1 15 ir 16 prieduose nustatyti HSC kodeksų pakeitimai;

               d)

               IMO dokumento MSC 97/22/Add.1 17 priede ir IMO dokumento MSC 98/3/1 1 priede nustatyti LSA kodekso ir rezoliucijos MSC.81(70) priedo pakeitimai.

         2 straipsnis
   Pozicija, kuri turi būti priimta Sąjungos vardu IMO Jūrų aplinkos apsaugos komiteto 71-ojoje sesijoje, yra pritarti, kad būtų priimti IMO dokumento MEPC 70/18/Add.1 7 priede nustatyti MARPOL konvencijos VI priedo V priedėlio pakeitimai.
   3 straipsnis
   1.   1 ir 2 straipsniuose nurodytas pozicijas, kurios turi būti priimtos Sąjungos vardu, pareiškia valstybės narės, kurios yra IMO narės, bendrai veikdamos Sąjungos interesų labui.
   2.   Nedideliems 1 ir 2 straipsniuose nurodytų pozicijų pakeitimams galima pritarti be papildomo Tarybos sprendimo.
   4 straipsnis
   Valstybės narės įgaliojamos pareikšti savo pritarimą Sąjungos labui būti susaistytos 1 ir 2 straipsniuose nurodytais pakeitimais tiek, kiek tie pakeitimai priklauso išimtinei Sąjungos kompetencijai.
   5 straipsnis
   Šis sprendimas skirtas valstybėms narėms.

      Priimta Briuselyje 2017 m. gegužės 29 d.

            Tarybos vardu

            Pirmininkas

         C. CARDONA

      (1)  2016 m. spalio 17 d. Tarybos sprendimas (ES) 2016/2077 dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komiteto 70-ajame posėdyje ir Jūrų saugumo komiteto 97-ajame posėdyje dėl MARPOL konvencijos VI priedo, SOLAS konvencijos II-1 skyriaus taisyklių, SOLAS konvencijos III skyriaus 1.4, 30 ir 37 taisyklių, SOLAS konvencijos II-2 skyriaus 1 ir 10 taisyklių, SOLAS konvencijos II-1 skyriaus 3-12 taisyklės, JRAB konvencijos ir kodekso, Priešgaisrinės saugos sistemų kodekso ir 2011 m. Sustiprintų apžiūrų programos kodekso pakeitimų priėmimo (OL L 320, 2016 11 26, p. 36).

      (2)  2009 m. gegužės 6 d. Europos Parlamento ir Tarybos direktyva 2009/45/EB dėl keleivinių laivų saugos taisyklių ir standartų (OL L 163, 2009 6 25, p. 1).

      (3)  2017 m. vasario 6 d. Komisijos įgyvendinimo reglamentas (ES) 2017/306, kuriuo nurodomi laivų įrenginių modelio, konstrukcijos ir veikimo charakteristikų reikalavimai ir bandymo standartai (OL L 48, 2017 2 24, p. 1).

      (4)  2014 m. liepos 23 d. Europos Parlamento ir Tarybos direktyva 2014/90/ES dėl laivų įrenginių, kuria panaikinama Tarybos direktyva 96/98/EB (OL L 257, 2014 8 28, p. 146).

      (5)  2016 m. gegužės 11 d. Europos Parlamento ir Tarybos direktyva (ES) 2016/802 dėl sieros kiekio sumažinimo tam tikrose skystojo kuro rūšyse (OL L 132, 2016 5 21, p. 58).


title: 2016 m. kovo 23 d. Tarybos sprendimas (ES) 2016/551, kuriuo nustatoma pozicija, kurios Europos Sąjungos vardu turi būti laikomasi Jungtiniame readmisijos komitete, dėl Jungtinio readmisijos komiteto sprendimo dėl įgyvendinimo nuostatų, reikalingų, kad Europos Sąjungos ir Turkijos Respublikos susitarimo dėl neteisėtai šalyje gyvenančių asmenų readmisijos 4 ir 6 straipsniai būtų taikomi nuo 2016 m. birželio 1 d.

text:
9.4.2016

               LT

               Europos Sąjungos oficialusis leidinys

               L 95/9

         TARYBOS SPRENDIMAS (ES) 2016/551
   2016 m. kovo 23 d.
   kuriuo nustatoma pozicija, kurios Europos Sąjungos vardu turi būti laikomasi Jungtiniame readmisijos komitete, dėl Jungtinio readmisijos komiteto sprendimo dėl įgyvendinimo nuostatų, reikalingų, kad Europos Sąjungos ir Turkijos Respublikos susitarimo dėl neteisėtai šalyje gyvenančių asmenų readmisijos 4 ir 6 straipsniai būtų taikomi nuo 2016 m. birželio 1 d.
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 3 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Sąjungos ir Turkijos Respublikos susitarimas dėl neteisėtai šalyje gyvenančių asmenų readmisijos (toliau – Susitarimas) sudarytas Tarybos sprendimu 2014/252/ES (1) ir įsigaliojo 2014 m. spalio 1 d. Remiantis Susitarimo 24 straipsnio 3 dalimi, Susitarimo 4 ir 6 straipsnio nuostatos, susijusios su trečiųjų šalių piliečių ir asmenų be pilietybės readmisija, turi būti taikomos nuo 2017 m. spalio 1 d.;

               (2)

               2015 m. lapkričio 29 d. įvykusiame aukščiausiojo lygio susitikime Sąjunga ir Turkija išreiškė politinį susitarimą, pagal kurį Susitarimas turi būti visapusiškai taikomas nuo 2016 m. birželio 1 d.;

               (3)

               Susitarimo 19 straipsnio 1 dalies b punkte nustatyta, kad Jungtinis readmisijos komitetas nusprendžia dėl įgyvendinimo nuostatų, reikalingų, kad Susitarimas būtų taikomas vienodai. Todėl Jungtinio readmisijos komiteto sprendimu turėtų būti nustatytos įgyvendinimo nuostatos, reikalingos, kad Susitarimo 4 ir 6 straipsniuose nustatyti įsipareigojimai būtų pradėti įgyvendinti anksčiau – nuo 2016 m. birželio 1 d.;

               (4)

               Jungtinei Karalystei Susitarimas yra privalomas ir todėl ji dalyvauja priimant šį sprendimą;

               (5)

               Airijai Susitarimas nėra privalomas ar taikomas ir todėl ji nedalyvauja priimant šį sprendimą;

               (6)

               Danijai Susitarimas nėra privalomas ar taikomas ir todėl ji nedalyvauja priimant šį sprendimą;

               (7)

               atsižvelgiant į tai, kas išdėstyta pirmiau, būtina nustatyti poziciją, kurios Sąjungos vardu turi būti laikomasi Jungtiniame readmisijos komitete, dėl Jungtinio readmisijos komiteto sprendimo dėl įgyvendinimo nuostatų, reikalingų, kad Susitarimo 4 ir 6 straipsniai būtų taikomi nuo 2016 m. birželio 1 d.,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi ES ir Turkijos jungtiniame readmisijos komitete, dėl Jungtinio readmisijos komiteto sprendimo dėl įgyvendinimo nuostatų, reikalingų, kad Europos Sąjungos ir Turkijos Respublikos susitarimo dėl neteisėtai šalyje gyvenančių asmenų readmisijos 4 ir 6 straipsniai būtų taikomi nuo 2016 m. birželio 1 d., grindžiama prie šio sprendimo pridėtu Jungtinio readmisijos komiteto sprendimo projektu.
   Neesminiai to sprendimo projekto pakeitimai gali būti priimami be tolesnio Tarybos sprendimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. kovo 23 d.

            Tarybos vardu

            Pirmininkas

         A.G. KOENDERS

      (1)  2014 m. balandžio 14 d. Tarybos sprendimas 2014/252/ES dėl Europos Sąjungos ir Turkijos Respublikos susitarimo dėl neteisėtai šalyje gyvenančių asmenų readmisijos sudarymo (OL L 134, 2014 5 7, p. 1).

      PROJEKTAS
      JUNGTINIO READMISIJOS KOMITETO, ĮSTEIGTO EUROPOS SĄJUNGOS IR TURKIJOS RESPUBLIKOS SUSITARIMU DĖL NETEISĖTAI ŠALYJE GYVENANČIŲ ASMENŲ READMISIJOS, SPRENDIMAS Nr. 2/2016
      … m. … … d.
      dėl įgyvendinimo nuostatų, reikalingų, kad Susitarimo 4 ir 6 straipsniai būtų taikomi nuo 2016 m. birželio 1 d.
      KOMITETAS,
      atsižvelgdamas į Europos Sąjungos ir Turkijos Respublikos susitarimą dėl neteisėtai šalyje gyvenančių asmenų readmisijos, ypač į jo 19 straipsnio 1 dalies b punktą,
      kadangi:

                  (1)

                  Europos Sąjungos ir Turkijos Respublikos susitarimas dėl neteisėtai šalyje gyvenančių asmenų readmisijos (toliau – Susitarimas) įsigaliojo 2014 m. spalio 1 d.;

                  (2)

                  Susitarimo 24 straipsnio 3 dalyje nustatyta, kad įsipareigojimai, susiję su trečiųjų šalių piliečių ir asmenų be pilietybės readmisija, kaip nustatyta Susitarimo 4 ir 6 straipsniuose, įsigalioja tik po trejų metų nuo Susitarimo įsigaliojimo;

                  (3)

                  atsižvelgiant į 2015 m. lapkričio 29 d. ES ir Turkijos aukščiausiojo lygio susitikime pasiektą abiejų Susitarimo Šalių politinį susitarimą dėl Susitarimo visapusiško taikymo nuo 2016 m. birželio mėn.,

            NUSPRENDĖ PRIIMTI ŠIĄ ĮGYVENDINIMO NUOSTATĄ:
      1 straipsnis
      Susitarimo 4 ir 6 straipsniuose nustatyti įsipareigojimai, susiję su trečiųjų šalių piliečių ir asmenų be pilietybės readmisija, bus taikomi nuo 2016 m. birželio 1 d.
      2 straipsnis
      Šis sprendimas yra privalomas atlikus būtinas vidaus procedūras, reikalaujamas pagal Šalių teisę.

         Priimta …

            …

               (Europos Sąjungos vardu)

            …

               (Turkijos Respublikos vardu)